# *Školski ekodan „Čuvamo naš planet uz internet“*

*22. travnja svijet obilježava* ***Earth day*** *-* ***Dan planeta Zemlje****. Ovaj ekološki pokret potiče brigu za okoliš i spas planeta Zemlje. Ovogodišnja tema posvećena je klimatskim promjenama i očuvanju šuma koje su nam glavni saveznici u borbi protiv globalnog zatopljenja.**U vrijeme kad nam priroda pokazuje svoju snagu da je najjača u onom najmanjem i potiče nas na instinktivno očuvanje života i zdravlja, teško je usmjeravati misli na spašavanje klime i planeta.*

*Iako smo odvojeni, učimo i radimo na daljinu, pronašli smo zajednički put kako ekološki djelovati i usmjeriti misli na očuvanju prirode. Školski projekt pod nazivom* ***„Čuvamo naš planet uz internet“*** *ostvarili smo 18. travnja 2020.* ***kao naš doprinos povodom Dana planeta Zemlje****. Iskoristili smo mrežnu komunikaciju za podjelu aktivnosti i digitalne alate za prikaz rezultata. Izradili smo našu prvu virtualnu izložbu posvećenu očuvanju prirode i Danu planeta Zemlje.*

*Prema zajedničkom naputku svi su učenici izradili plakate s ekoporukama pri čemu je svaki učenik napravio otisak svoje ruke koja predstavlja stablo, dodao krošnju i osmišljene ekoporuke. Za daljnju realizaciju projekta uključili smo i roditelje učenika razredne nastave koji su fotografirali radove i slali učiteljicama za izložbu. Iskoristili smo mogućnosti digitalnog alata Padlet koji je pogodan za prikaz većeg broja radova. Tako je svaki razredni odjel vlasnik male virtualne izložbe koju smo postavili na web stranicu škole. Brojni učenici i učitelji uključili su se u obilježavanje Dana planeta Zemlje dodatnim aktivnostima.*

*Za uvodnu aktivnost uputili smo učenicima poveznice nekoliko kratkih edukativnih filmova i kvizova koje je pripremila voditeljica ekoškole Leopoldina Vitković.*

*Za postavljanje virtualne izložbe zaslužne su Andrea Dubaić Begić, naša knjižničarka i učiteljica razredne nastave Ksenija Orešković.*

*Za informiranje javnosti zaslužne su Jasminka Falamić, ravnateljica, Dubravka Kruljac, učiteljica hrvatskog jezika i Andrea Dubaić Begić, školska knjižničarka.*

*Projektom „Čuvamo naš planet uz internet“ obuhvatili smo i ostvarili ishode međupredmetnih tema:*

* *Održivi razvoj*
* *Učiti kako učiti*
* *Uporaba informacijske i komunikacijske tehnologije*
* *Zdravlje*
* *Osobni i socijalni razvoj*
* *Građanski odgoj i obrazovanje.*

*Zahvaljujem svim učenicima, učiteljima i roditeljima na suradnji u uspješnoj realizaciji i ovog projekta.*

***Ruka do ruke, stablo do stabla, slika do slike, naša „virtualnu šuma“ šalje svijetu zajedničku poruku:***

Čuvajmo svoj planet uz internet!

*Ravnateljica: Jasminka Falamić*

***Učenici i učitelji obilježavaju Dan planeta Zemlje brojnim aktivnostima.***

*Učenici 5.c razrednog odjela i učiteljica Danijela Horvat uputili su nam ekoporuke u zbirci literarnih radova koje možete pročitati na web stranici naše škole.*

*Mali novinari i učiteljica Dubravka Kruljac istražili su zanimljivosti o planetu te najzanimljivije činjenice o Zemlji i datumima kada obilježavamo ekološke aktivnosti oblikovali u prezentacije i članke.*

*Učenici predmetne nastave rješavali su u digitalnim alatima kviz Tko želi biti milijunaš koji je pripremila učiteljica Branka Burazer, a pitanje za milijun kuna upravo je podatak o količini papira koju je skupila naša škola.*

*Učenici 4.a na poticaj svoje učiteljice Dubravke Pavić uživjeli su se u ulogu novinara i napisali intervjue sa Zemljom.*

*Učiteljica Ana Tomaić Bernat i učenici 6.a i 6.b izradili su umne mape Planet Earth Day.*

*Učenici razredne nastave i učiteljica Marina Mihalj rješavali su matematičke ekološke zadatke i pisali su ekomonologe.*

 *Učenici 2.a slali su svojoj učiteljici Ružici Belunjak radove u kojima su zamišljali da su oni Zemlja.*

*U PŠ Vukojevci učiteljica Anita Lovrić istaknula je ekološke poruke u projektu Proljeće u mom zavičaju s učenicima 2. razreda.*

*Mali novinari*